Document ID: 32002D0113

32002D0113
L 049/1
SLUŽBENI LIST EUROPSKE UNIJE
23.01.2002.
ODLUKA KOMISIJE
od 23. siječnja 2002.
o izmjeni Odluke Komisije 1999/217/EZ u pogledu registra aromatičnih tvari koje se upotrebljavaju u ili na hrani
(priopćeno pod brojem dokumenta C(2002) 88)
(Tekst značajan za EGP)
(2002/113/EZ)
KOMISIJA EUROPSKIH ZAJEDNICA
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 2232/96 Europskog parlamenta i Vijeća od 28. listopada 1996. o utvrđivanju postupka Zajednice za aromatične tvari upotrijebljene ili namijenjene za uporabu u ili na hrani (1), a posebno njezin članak 3. stavak 2.,
budući da:
(1)
Na temelju članka 3. stavka 2. Uredbe (EZ) br. 2232/96, Komisija je putem svoje Odluke 1999/217/EZ (2), izmijenjene Odlukom 2000/489/EZ (3), usvojila registar aromatičnih tvari koje se upotrebljavaju u ili na hrani.
(2)
Prema Uredbi Komisije (EZ) br. 1565/2000 od 18. srpnja 2000. o utvrđivanju mjera potrebnih za usvajanje programa procjene u primjeni Uredbe (EZ) br. 2232/96 (4), svakoj aromatičnoj tvari treba dodijeliti novi broj, takozvani „FL broj”. Dodatno, sve aromatične tvari u registru treba podijeliti u skupine blisko povezanih tvari prema popisu skupina kako je utvrđeno u toj Uredbi. Ta informacija treba biti dostupna osobama koje stavljaju tvar na tržište, tako da mogu ispuniti svoje obveze prema Uredbi (EZ) br. 1565/2000. Zbog toga registar aromatičnih tvari mora treba sadržavati nove FL brojeve i brojeve skupine.
(3)
Dijelovi 1., 2., i 3. Registra priloženog Odluci 1999/217/EZ, kako je izmijenjena Odlukom 2000/489/EZ, trebaju se ujediniti u jedan dio, dio A, a tvari trebaju biti navedene prema njihovim FL brojevima. Dio 4. Registra treba zamijeniti tekstom u dijelu B Registra priloženog ovoj Odluci.
(4)
Kontrola aromatičnih tvari koje prijavljuju države članice i utvrđenih u Odluci 1999/217/EZ pokazala je niz nedosljednosti u kemijskim brojevima, imenima, sinonimima i sistematskim imenima i ustanovila niz slučajeva u kojima se iste tvari pojavljuju u registru pod različitim kemijskim imenima. Te se nedosljednosti trebaju ispraviti. Za one nedosljednosti za koje se u ovoj fazi ne mogu donijeti konačni zaključci, treba barem spomenuti da je nedosljednost moguća.
(5)
Za niz tvari iz Odluke 1999/217/EZ, uključujući i povjerljivo prijavljene tvari, neke su države članice povukle svoje odgovarajuće obavijesti. Te se tvari trebaju brisati iz registra. Isto tako, države članice su prijavile nove tvari koje u skladu s člankom 5. stavkom 2. Uredbe (EZ) br. 2232/96 trebaju biti uključene u program procjene i radi toga ih je potrebno uvrstiti u registar.
(6)
U skladu s člankom 4. stavkom 3. Uredbe (EZ) br. 2232/96, tvar treba biti izbrisana iz registra ako procjena pokaže da aromatična tvar ne zadovoljava opće kriterije za uporabu, dane u Prilogu navedenoj Uredbi. Znanstveni odbor za hranu zaključio je u svojemu mišljenju izraženom 26. rujna 2001. da su 4-alil-1,2-dimetoksibenzen (metileugenol) i 1-alil-4-metoksibenzen (estragol) genotoksični. Zbog toga te tvari treba izbrisati iz registra.
(7)
Odluku 1999/217/EZ treba stoga na odgovarajući način izmijeniti.
(8)
Mjere predviđene ovom Odlukom u skladu su s mišljenjem Stalnog odbora za hranu,
DONIJELA JE OVU ODLUKU:
Članak 1.
Registar priložen Odluci 1999/217/EZ zamjenjuje se tekstom u Prilogu toj Odluci.
Članak 2.
Ova je Odluka upućena državama članicama.
Sastavljeno u Bruxellesu 23. siječnja 2002.

Labels: 12
17